62021CJ0607_RES
Zadeva C‑607/21
XXX
proti
État belge
(Predlog za sprejetje predhodne odločbe, ki ga je vložil Conseil d’État (Belgija))
Sodba Sodišča (prvi senat) z dne 10. aprila 2025
„Predhodno odločanje – Državljanstvo Unije – Direktiva 2004/38/ES – Pravica državljanov Unije in njihovih družinskih članov do prostega gibanja in prebivanja na ozemlju držav članic – Člen 3 – Upravičenci – Člen 2, točka 2(d) – Družinski član – Prednik v ravni črti partnerja državljana Unije, ki ga vzdržuje ta državljan Unije in/ali ta partner – Presoja pogoja, da je oseba ‚vzdrževana‘ – Upoštevni datum za določitev materialne odvisnosti – Člen 10 – Pogoji za izdajo dovoljenja za prebivanje – Ugotovitvena narava dovoljenja za prebivanje – Vložitev prošnje za izdajo dovoljenja za prebivanje v državi članici gostiteljici več let po zapustitvi izvorne države – Vpliv dejstva, da je z vidika nacionalne ureditve prebivanje nezakonito, na presojo pogoja, da mora biti oseba ‚vzdrževana‘“
Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Upravičenci – Državljan tretje države, ki je prednik v ravni črti partnerja državljana Unije in ki ga vzdržuje ta državljan Unije in/ali ta partner – Zadevna oseba, ki se želi temu partnerju in temu državljanu, ki sta oba državljana Unije, pridružiti v državi članici gostiteljici – Zadevna država članica, ki je država članica državljanstva državljana, ki se mu oseba želi pridružiti, ni pa država državljanstva partnerke tega državljana – Vključitev
(Direktiva Evropskega parlamenta in Sveta 2004/38, člen 2, točka 2, člen 3(1) in člen 7(1)(a), (b), (c) in (2))
(Glej točke od 28 do 34.)
Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Upravičenci – Državljan tretje države, ki je prednik v ravni črti partnerja državljana Unije in ki ga vzdržuje ta državljan Unije in/ali ta partner – Pogoj obstoja razmerja odvisnosti – Presoja glede na položaj tega prednika v njegovi izvorni državi na dan njegovega odhoda na podlagi dokumentov, izdanih pred tem datumom – Potek več let od datuma prihoda v državo članico gostiteljico do datuma vložitve prošnje za izdajo dovoljenja za prebivanje – Presoja glede na položaj tega prednika v državi članici gostiteljici na dan vložitve te prošnje za izdajo dovoljenja za prebivanje
(Direktiva Evropskega parlamenta in Sveta 2004/38, člen 2, točka 2(d), člen 7(2) in člen 10)
(Glej točke od 35 do 59 in točko 1 izreka.)
Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Pravica do prebivanja, ki izhaja iz pravic, ki jih uživa državljan Unije – Upravičenci – Državljan tretje države, ki je prednik v ravni črti partnerja državljana Unije in ki ga vzdržuje ta državljan Unije in/ali ta partner – Izpolnjevanje pogoja obstoja razmerja odvisnosti, ki je izkazano tako na dan prihoda osebe v državo članico gostiteljico kot na dan vložitve prošnje za izdajo dovoljenja za prebivanje, vložene več let po njenem prihodu – Vključitev – Pogoji – Prebivanje zadevnega prednika v državi članici gostiteljici, ki je nezakonito na dan vložitve njegove prošnje – Brez vpliva
(Direktiva Evropskega parlamenta in Sveta 2004/38, člen 2, točka 2(d), člen 7(2) in člen 10)
(Glej točke od 61 do 66 in točko 2 izreka.)
Povzetek
Sodišče, pri katerem je bil vložen predlog za sprejetje predhodne odločbe v okviru spora, ki se nanaša na prošnjo za izdajo dovoljenja za prebivanje, ki jo je vložil prednik v ravni črti partnerja državljana Evropske unije, je pojasnilo presojo pogoja glede obstoja razmerja odvisnosti med tem prednikom v ravni črti in tem državljanom ali partnerko tega državljana za pridobitev izvedene pravice do prebivanja na podlagi Direktive 2004/38. (
1
)
Oseba XXX, ki je maroška državljanka, je mati belgijskega državljana, ki prebiva v Belgiji s svojo partnerko N. E. K., ki je nizozemska državljanka in ki je leta 2005 v Belgiji uradno prijavila zunajzakonsko skupnost s sinom osebe XXX.
Potem ko je oseba XXX julija 2011 vstopila na belgijsko ozemlje, je septembra 2011 pri belgijskih organih vložila prošnjo za izdajo dovoljenja za prebivanje kot vzdrževani prednik v ravni črti svojega sina.
Ker je bila ta prošnja zavrnjena zaradi spremembe belgijskega prava o združitvi družine, je oseba XXX leta 2015 vložila drugo prošnjo za izdajo dovoljenja za prebivanje, tokrat kot družinski član osebe N. E. K.
Ta nova prošnja je bila zavrnjena z obrazložitvijo, prvič, da oseba XXX ni predložila dokaza, da imata družinska člana, ki se jima je želela pridružiti, dovolj sredstev za njeno vzdrževanje, in drugič, da so dokumenti, ki izkazujejo njeno razmerje odvisnosti, prestari. To zavrnitev in priloženo odredbo o zapustitvi belgijskega ozemlja je potrdil Conseil du contentieux des étrangers (svet za spore v zvezi s tujci, Belgija).
Zavrnjena je bila tudi tretja prošnja za izdajo dovoljenja za prebivanje, ki jo je oseba XXX vložila leta 2017 kot družinski član partnerke svojega sina, ker so belgijski organi menili, da so dokumenti iz let 2010 in 2011, ki izkazujejo obstoj odvisnosti osebe XXX, prestari.
Conseil du contentieux des étrangers (svet za spore v zvezi s tujci) je s sodbo iz avgusta 2019 to zavrnitev potrdil z obrazložitvijo, da dokumenti, ki jih je predložila oseba XXX, sicer dokazujejo obstoj položaja finančne odvisnosti v letih 2010 in 2011, vendar z njimi ni mogoče dokazati takega položaja na dan, ko je leta 2017 vložila prošnjo za izdajo dovoljenja za prebivanje.
Predložitveno sodišče, pri katerem je bila vložena pritožba zoper to sodbo, je Sodišču postavilo vprašanje o trenutku, ki je upošteven za presojo pogoja glede obstoja razmerja odvisnosti, in o morebitnem vplivu dejstva, da je prosilka nezakonito prebivala na ozemlju države članice gostiteljice, na to presojo.
Presoja Sodišča
Sodišče je najprej pojasnilo, da je treba vzdrževane prednike v ravni črti partnerja državljana Unije, ki prebiva v državi članici, ki ni država članica njegovega državljanstva, za uporabo pravic, zagotovljenih z Direktivo 2004/38, šteti za družinske člane državljana Unije, če registrirano partnerstvo izpolnjuje merila iz člena 2, točka 2(b), te direktive. Ker je predložitveno sodišče v obravnavani zadevi ugotovilo, da prijava zunajzakonske skupnosti, ki je bila podana leta 2005, pomeni sklenitev takega partnerstva, se uporablja Direktiva 2004/38. Zato se oseba XXX, če lahko dokaže, da jo gospodinjstvo, ki se mu želi pridružiti, vzdržuje v smislu člena 2, točka 2(d), te direktive, lahko sklicuje na pravice, zagotovljene s to direktivo, in zlasti na pravico do prebivanja za več kot tri mesece na podlagi člena 7(2) te direktive.
Sodišče je v bistvu navedlo, na prvem mestu, da mora pristojni nacionalni organ za ugotovitev, ali prednika v ravni črti partnerja državljana Unije vzdržuje ta državljan Unije in/ali ta partner, upoštevati tako položaj tega prednika v njegovi izvorni državi na dan, ko je to državo zapustil in se pridružil navedenemu državljanu Unije v državi članici gostiteljici, po potrebi na podlagi dokumentov, izdanih pred tem datumom, kot tudi položaj navedenega prednika v tej državi članici na dan vložitve prošnje za izdajo dovoljenja za prebivanje, če je med tema dvema datumoma preteklo več let.
Sodišče je, da je prišlo do te ugotovitve, najprej preučilo datum, od katerega je treba presojati pogoj glede obstoja razmerja odvisnosti iz člena 2, točka 2(d), Direktive 2004/38. Kar zadeva položaj, v katerem je od odhoda državljana tretje države iz njegove izvorne države do vložitve njegove prošnje za izdajo dovoljenja za prebivanje preteklo več let, mora pristojni nacionalni organ v okviru upravnega postopka iz člena 10 Direktive 2004/38 prosilcu, ki je državljan tretje države, izdati dovoljenje za prebivanje, potem ko preveri, ali ta izpolnjuje pogoje za pridobitev pravice do prebivanja za več kot tri mesece, (
2
)zlasti to, ali spada pod pojem „družinski član“ v smislu te direktive. Če v takem položaju pristojni nacionalni organ pri preučitvi prošnje za izdajo dovoljenja za prebivanje ne bi preveril, ali prednika v ravni črti partnerja državljana Unije, ki se je temu partnerju fizično pridružil v državi članici gostiteljici nekaj let pred vložitvijo te prošnje, ob vložitvi te prošnje vzdržuje ta državljan Unije in/ali ta partner, (
3
) bi obstajalo tveganje, da se temu predniku izda dovoljenje za prebivanje, čeprav ne izpolnjuje predpisanih pogojev (
4
) za pridobitev pravice do prebivanja za več kot tri mesece in s tem za izdajo takega dovoljenja za prebivanje. Zato mora državljan tretje države ob vložitvi prošnje za izdajo dovoljenja za prebivanje dokazati, da ima status „vzdrževanega prednika v ravni črti“ v smislu člena 2, točka 2(d), Direktive 2004/38.
Dalje, Sodišče je pojasnilo, da mora ta prednik v takem položaju, v katerem je od prihoda prednika v ravni črti partnerja državljana Unije v državo članico gostiteljico do vložitve prošnje za izdajo dovoljenja za prebivanje preteklo več let, predložiti tudi dokaz, da ga ta državljan in/ali ta partner na dan njegovega prihoda na ozemlje zadevne države članice vzdržuje. Namreč, če bi bil nadzor izpolnjevanja pogoja glede obstoja razmerja odvisnosti omejen na nadzor položaja prednika v ravni črti v državi članici gostiteljici na dan vložitve prošnje za izdajo dovoljenja za prebivanje, bi bilo temu predniku mogoče izdati tako dovoljenje, čeprav na dan, ko se je fizično pridružil državljanu Unije, ni izpolnjeval pogojev, potrebnih za pridobitev pravice do prebivanja za več kot tri mesece, kar bi bilo poleg tega v nasprotju s cilji Direktive 2004/38. Natančneje, s takim omejenim nadzorom bi se lahko, prvič, povečalo število potencialnih upravičencev do pravic, podeljenih s to direktivo, kar je v nasprotju z namenom, ki ga je izrazil zakonodajalec Unije, in drugič, bi obstajalo tveganje izogibanja zahtevam, določenim z navedeno direktivo.
Sodišče je še navedlo, da teh tveganj ni v primeru, v katerem je prednik v ravni črti vstopil na ozemlje države članice gostiteljice in tam najprej prebival na podlagi samostojne ali izvedene pravice do prebivanja, ki se lahko v skladu s pravom Unije podeli na podlagi določbe, ki ni člen 7(2) Direktive 2004/38, ali celo na podlagi nacionalnega prava. Zato v takem položaju zadostuje, da ta prednik predloži dokaz, da ga v tej državi članici na dan vložitve prošnje za izdajo dovoljenja za prebivanje vzdržuje državljan Unije in/ali njegov partner.
Nazadnje, kar zadeva način dokazovanja oziroma kateri dokazi so dopustni, da zadevna oseba dokaže, da ima status „vzdrževanega prednika v ravni črti“, (
5
) člen 10(2)(d) Direktive 2004/38 določa le, da morajo države članice za izdajo dovoljenja za prebivanje zahtevati dokazila, ki potrjujejo, da so izpolnjeni pogoji iz tega člena 2, točka 2(d), vključno torej s pogojem glede obstoja razmerja odvisnosti. Ker način dokazovanja ni opredeljen, je treba šteti, da se tak dokaz lahko navede z vsemi primernimi sredstvi. Zato dokumentov, ki so bili izdani v preteklosti in ki potrjujejo obstoj položaja odvisnosti v izvorni državi tega prednika v ravni črti na dan, ko se je fizično pridružil temu državljanu Unije in temu partnerju, ni mogoče šteti za prestare.
Na drugem mestu, Sodišče je razsodilo, da ima na podlagi Direktive 2004/38 (
6
) prednik v ravni črti partnerja državljana Unije – ki lahko dokaže, da ga tako na dan vložitve prošnje za izdajo dovoljenja za prebivanje, ki je bila vložena več let po prihodu v državo članico gostiteljico, kot tudi na dan tega prihoda v državo, vzdržuje ta državljan Unije in/ali ta partner – pravico do prebivanja, ki je izvedena iz pravic, ki jih uživa državljan Unije, za več kot tri mesece, in ki se ugotovi z izdajo dovoljenja za prebivanje, če navedeni državljan Unije izpolnjuje pogoje iz člena 7 te direktive. Te pravice do prebivanja ni mogoče zavrniti z obrazložitvijo, da v skladu z nacionalno ureditvijo ta prednik na dan vložitve te prošnje nezakonito prebiva na ozemlju te države članice.
Sodišče je v zvezi s tem še posebej poudarilo, da Direktiva 2004/38 – čeprav njeno uporabo za prednike v ravni črti pogojuje z obstojem razmerja odvisnosti, na katero se v bistvu nanaša njen člen 2, točka 2(d) – statusa „družinskega člana“ v smislu te določbe ne pogojuje z „zakonitim prebivanjem“ v državi članici gostiteljici.
(
1
)	Direktiva Evropskega parlamenta in Sveta 2004/38/ES z dne 29. aprila 2004 o pravici državljanov Unije in njihovih družinskih članov do prostega gibanja in prebivanja na ozemlju držav članic, ki spreminja Uredbo (EGS) št. 1612/68 in razveljavlja Direktive 64/221/EGS, 68/360/EGS, 72/194/EGS, 73/148/EGS, 75/34/EGS, 75/35/EGS, 90/364/EGS, 90/365/EGS in 93/96/EEC (UL, posebna izdaja v slovenščini, poglavje 5, zvezek 5, str. 46; in popravki v UL 2004, L 229, str. 35; UL 2005, L 197, str. 34, ter UL 2007, L 204, str. 28). Natančneje, ta pogoj glede obstoja razmerja odvisnosti je določen v členu 2, točka 2(d), Direktive 2004/38.
(
2
)	Na podlagi člena 7(2) Direktive 2004/38.
(
3
)	V smislu člena 2, točka 2(d), Direktive 2004/38.
(
4
)	Člen 7(2) Direktive 2004/38.
(
5
)	V smislu člena 2, točka 2(d), Direktive 2004/38.
(
6
)	Sodišče se je oprlo na člen 7(2) Direktive 2004/38 v povezavi s členom 2, točka 2(d) in členom 10 te direktive.